Diari Oficial de la Generalitat Valenciana


Sumari del DOGV 9288, del 01-03-2022 (2022/1547)

RESOLUCIÓ de 23 de febrer de 2022, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a ajuntaments i mancomunitats de la Comunitat Valenciana i entitats i associacions sense ànim lucratiu de la Comunitat Valenciana, per a la realització d'actuacions relacionades amb la memòria històrica i democràtica valenciana, per a posar en valor els llocs de la memòria i la retirada dels vestigis relatius a la Guerra Civil i la dictadura, en l'àmbit de la Comunitat Valenciana, per a l'exercici 2022.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9288

Data del DOGV
:   01-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/1547


Data del document
:   23-02-2022

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Resolució

Anàlisi jurídica

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública

RESOLUCIÓ de 23 de febrer de 2022, de la Conselleria de Participació, Transparència, Cooperació i Qualitat Democràtica, per la qual es convoca la concessió de subvencions destinades a ajuntaments i mancomunitats de la Comunitat Valenciana i entitats i associacions sense ànim lucratiu de la Comunitat Valenciana, per a la realització d'actuacions relacionades amb la memòria històrica i democràtica valenciana, per a posar en valor els llocs de la memòria i la retirada dels vestigis relatius a la Guerra Civil i la dictadura, en l'àmbit de la Comunitat Valenciana, per a l'exercici 2022. [2022/1547]  
La Llei 38/2003, de 17 de novembre, general de subvencions, en el seu article 23 estableix que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent.  
L'article 160.4 de la Llei 1/2015, de 6 de febrer, de la Generalitat, d'hisenda pública, sector públic instrumental i de subvencions, estableix que les persones titulars de les conselleries seran les competents en els seus respectius àmbits per a la convocatòria de subvencions.  
En el marc de l'organització de l'administració de la Generalitat, el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i els articles 1 i 12 del Decret 179/2020, de 30 d'octubre, del Consell, d'aprovació del Reglament orgànic i funcional de la Conselleria de Participació, Transparència, Cooperació i Qualitat Democràtica atribueixen a la Direcció General de Qualitat Democràtica, Responsabilitat Social i Foment de l'Autogovern de la Conselleria de Participació, Transparència, Cooperació i Qualitat Democràtica, entre altres, les funcions de recuperació, protecció i conservació de la memòria democràtica i reconeixement i reparació de les víctimes recollides en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
  
Mitjançant l'Ordre 1/2020, de 2 de juny, de la Conselleria de Participació, Transparència, Cooperació i Qualitat Democràtica, es van aprovar les bases reguladores per a la concessió de subvencions destinades a projectes i iniciatives en matèria de memòria històrica i democràtica valenciana (DOGV 8829, 08.06.2020).  
En aquesta ordre es regulen dues línies d'ajudes, corresponent la present convocatòria a l'assenyalada com a línia 2: «ajudes destinades a subvencionar, en el marc del que es disposa en la legislació sectorial vigent, projectes i iniciatives desenvolupades per ajuntaments, mancomunitats, entitats i associacions sense ànim lucratiu que tinguen entre les seues finalitats la memòria històrica i democràtica valenciana, i que tinguen per objecte realitzar en l'àmbit de la Comunitat Valenciana actuacions relacionades amb la Memòria Històrica i Democràtica valenciana, amb la posada en valor dels llocs de la Memòria i retirada dels vestigis relatius a la guerra civil i a la dictadura».  
En virtut de l'esmentada ordre de bases reguladores, i dins de les disponibilitats pressupostàries existents de conformitat amb el que es preveu per la Llei 8/2021, de 30 de desembre, de pressupostos de la Generalitat per a l'exercici 2022, i amb la finalitat de recuperar, protegir i conservar la memòria democràtica valenciana, mitjançant la present resolució es convoquen en règim de concurrència competitiva, subvencions destinades a realitzar en l'àmbit de la Comunitat Valenciana actuacions relacionades amb la Memòria Històrica i Democràtica valenciana, amb la posada en valor dels llocs de la Memòria i la seua adequada interpretació i difusió, així com actuacions encaminades a la retirada de símbols i elements contraris a la memòria històrica i democràtica valenciana.  
Per tot això, de conformitat amb el que es disposa en l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i a proposta de la Direcció General de Qualitat Democràtica, Responsabilitat Social i Foment de l'Autogovern, resolc:  
  
Primer. Objecte  
L'objecte de la present resolució és convocar la concessió de subvencions destinades a ajuntaments, mancomunitats, entitats i associacions sense ànim lucratiu per a la realització, durant l'exercici 2022, d'actuacions relacionades amb la memòria històrica i democràtica valenciana, amb la posada en valor dels llocs de la Memòria i retirada dels vestigis relatius a la Guerra Civil i a la Dictadura, en l'àmbit de la Comunitat Valenciana. Entenent per memòria democràtica la salvaguarda, el coneixement i la difusió de la història de la lluita dels valencians i valencianes pels seus drets i llibertats democràtiques, en el període que abasta des de la proclamació de la Segona República Espanyola, el 14 d'abril de 1931, fins a l'entrada en vigor de l'Estatut d'Autonomia de la Comunitat Valenciana, el 10 de juliol de 1982.  
  
  
Segon. Bases reguladores de la convocatòria  
La present resolució de convocatòria es dicta a l'empara del que s'estableix en l'Ordre 1/2020, de 2 de juny, de la Conselleria de Participació, Transparència, Cooperació i Qualitat Democràtica, per la qual s'aproven les bases reguladores per a la concessió de subvencions destinades a projectes i iniciatives en matèria de memòria històrica i democràtica valenciana. (DOGV 8829, 08.06.2020).  
En aquesta ordre es regulen dues línies d'ajudes, corresponent aquesta a l'assenyalada com a línia 2: Ajudes destinades a subvencionar, en el marc del que es disposa en la legislació sectorial vigent, projectes i iniciatives desenvolupades per ajuntaments, mancomunitats, entitats i associacions sense ànim lucratiu que tinguen entre les seues finalitats la memòria històrica i democràtica valenciana, i que tinguen per objecte realitzar en l'àmbit de la Comunitat Valenciana fonamentalment les actuacions següents:  
1) La posada en valor dels llocs de la memòria mitjançant la instal·lació d'elements testimonials en reconeixement d'edificis, llocs i espais geogràfics vinculats a la memòria històrica, per haver-hi ocorregut algun tipus d'actuació o esdeveniment en el període comprés entre l'esclat de la guerra civil i la fi de la dictadura.  
  
2) La retirada dels símbols als quals fa referència l'article 15 de la Llei 52/2007, de 26 de desembre, o d'elements contraris a la memòria democràtica valenciana, segons el que es disposa en l'article 39 de la Llei 14/2017, de 10 de novembre, de la Generalitat, així com la substitució del nomenclàtor d'aquells carrers que incomplisquen el que s'estableix en els citats preceptes.  
3) La realització d'actuacions, com ara informes, estudis i projectes que impulsen la identificació, localització i recuperació d'edificis, llocs, monuments o vestigis de la memòria democràtica o la difusió i revaloració d'aquests.  
Sempre que en aquesta resolució de convocatòria s'al·ludisca a una determinada base reguladora, haurà d'entendre's que es fa per remissió a la citada Ordre 1/2020, de 2 de juny.  
  
Tercer. Finançament de les subvencions  
La present convocatòria de subvencions es finançarà amb càrrec a l'aplicació pressupostària 42.02.53.344.45.3, línia S8335000, de la Llei 8/2021, de 30 de desembre, de pressupostos de la Generalitat per a l'exercici 2022, destinada a accions en matèria de memòria històrica i democràtica valenciana, amb un crèdit màxim de 450.000,00 - (quatre-cents cinquanta mil euros) de la Direcció General de Qualitat Democràtica, Responsabilitat Social i Foment de l'Autogovern.  
  
Quart. Condicions de la concessió de les subvencions  
1. El procediment de concessió d'aquestes ajudes es tramitarà en règim de concurrència competitiva.  
2. Podran obtindre la condició de beneficiàries de les subvencions regulades en la present resolució:  
a) Els ajuntaments i mancomunitats de la Comunitat Valenciana.  
  
b) Les entitats i associacions sense ànim lucratiu de la Comunitat Valenciana, legalment constituïdes i inscrites, a la data de la publicació de la corresponent convocatòria, en el registre administratiu que corresponga en funció de la seua naturalesa jurídica, que tinguen entre les seues finalitats la memòria democràtica valenciana.  
3. Cada ajuntament, mancomunitat, entitat o associació sense ànim lucratiu només podrà presentar una única sol·licitud a la present convocatòria de subvencions, tant de manera individual com conjuntament amb altres entitats o associacions. La sol·licitud podrà incloure un o diversos projectes o actuacions que es valoraran conjuntament.  
4. Quedaran excloses, en el marc de la present convocatòria, els ajuntaments, les mancomunitats, les entitats i associacions sense ànim lucratiu sol·licitants en les quals concórrega alguna de les circumstàncies previstes en els apartats 2 i 3 de l'article 13 de la Llei 38/2003, de 17 de novembre, general de subvencions, així com aquelles sobre les quals haja recaigut resolució administrativa ferma, per incompliment de les obligacions establides en la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, tot això en compliment del que es disposa en l'article 41 de la citada llei.  
5. Les entitats beneficiàries de la subvenció hauran de complir les obligacions recollides en la base reguladora tercera.  
La difusió de la informació que estableix l'article 3.n de l'Ordre 1/2020, i que en el seu cas corresponga a les entitats beneficiàries de la subvenció, s'ha de realitzar preferentment a través de la pàgina web de l'entitat. En cas que no dispose de pàgina web, haurà de complir amb aquesta obligació a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep  
  
Cinqué. Objectiu i actuacions subvencionables  
1. Se subvencionaran projectes dirigits a la recuperació de la memòria històrica i democràtica valenciana, que incloguen la realització d'una o diverses de les actuacions següents:  
a) La posada en valor dels llocs de la memòria mitjançant la instal·lació d'elements testimonials en reconeixement d'edificis, llocs i espais geogràfics vinculats a la memòria històrica, per haver-hi ocorregut algun tipus d'actuació o esdeveniment en el període comprés entre l'esclat de la guerra civil i la fi de la dictadura.  
  
b) La retirada dels símbols als quals fa referència l'article 15 de la Llei 52/2007, de 26 de desembre, o elements contraris a la memòria democràtica valenciana, segons el que es disposa en l'article 39 de la Llei 14/2017, de 10 de novembre, de la Generalitat, així com la substitució del nomenclàtor d'aquells carrers que incomplisquen el que s'estableix en els citats preceptes. Especialment, amb caràcter preferent l'eliminació de tota mena d'elements d'exaltació de la revolta i el franquisme i la senyalització del seu context històric, conforme als criteris generals d'actuació sobre els vestigis de la guerra civil recollits en l'Annex III de la Resolució de 14 de setembre de 2021, de la consellera de Participació, Transparència, Cooperació i Qualitat Democràtica, per la qual es dona publicitat a l'Acord de data 20 de juliol de 2021, de la Comissió Tècnica de Coordinació, així com dels seus annexos, pel qual s'aprova la relació dels elements contraris a la memòria democràtica i la dignitat de les víctimes que hagen de ser retirats o eliminats per no haver sigut retirats o eliminats voluntàriament.  
  
c) La realització d'actuacions, com ara informes, estudis i projectes que impulsen la identificació, localització i recuperació d'edificis, llocs, monuments o vestigis de la memòria democràtica o la difusió i revaloració d'aquests.  
2. Les activitats que se subvencionen podran executar-se des de l'1 de gener de 2022 fins a la data de límit de justificació de la subvenció establida en el resolc dotze de la present resolució, sense esperar que la concessió de les subvencions es produïsca i sense que això prejutge la decisió que finalment s'adopte. Les activitats subvencionades hauran d'executar-se en el territori de la Comunitat Valenciana.  
  
3. Les subvencions regulades en aquesta convocatòria seran compatibles amb qualsevol altra subvenció o ajuda per a la mateixa finalitat provinent de qualsevol administració pública o ens públic o privat, nacional, de la Unió Europea o internacional, sempre que el conjunt de les ajudes no supere el cost total del projecte presentat. Aquesta circumstància haurà de posar-se en coneixement de l'òrgan instructor en el moment en què es produïsca, siga abans o durant l'execució del projecte, aportant la corresponent resolució de concessió.  
  
Sisé. Forma i termini de presentació de sol·licituds  
1. D'acord amb el que s'estableix en l'article 14 i altres concordants de la Llei 39/2015, d'1 d'octubre, del procediment administratiu comú de les administracions públiques, la presentació de sol·licituds i documentació annexa per a l'obtenció de les subvencions regulades en la present convocatòria es realitzarà, únicament, per via telemàtica en el Portal de la Generalitat, www.gva.es, accedint a la seu electrònica, seleccionant en aquesta seu el servei corresponent per a la presentació de sol·licituds en aquesta convocatòria, o en la guia PROP, en l'apartat «tràmits i serveis». La presentació de la sol·licitud de manera diferent a la telemàtica prevista en aquest apartat determinarà l'exclusió de la convocatòria.  
Per a això, l'entitat sol·licitant haurà de disposar de signatura electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i expedit per la Generalitat o qualsevol altre prestador de serveis de certificació amb el qual la Generalitat haja signat l'oportú conveni.  
L'imprés de sol·licitud i la documentació annexa que s'exigeix en aquesta convocatòria, s'emplenarà i signarà electrònicament per la persona que ostente la representació legal de l'entitat o associació sense ànim lucratiu sol·licitant, per la persona titular de la mancomunitat de municipis i per la persona titular de l'alcaldia-presidència de l'ajuntament, segons el beneficiari, i s'acompanyarà la documentació ressenyada en el resolc set d'aquesta convocatòria, utilitzant l'aplicació dissenyada per a aquestes subvencions.  
La presentació de la sol·licitud porta implícita l'acceptació de les bases reguladores.  
2. El termini de presentació de sol·licituds i la documentació annexa per a les ajudes convocades mitjançant la present convocatòria serà d'un mes, i es computarà des de l'endemà de la publicació de l'extracte d'aquesta convocatòria en el Diari Oficial de la Generalitat Valenciana.  
  
L'incompliment de l'esmentat termini donarà lloc a la inadmissió a tràmit de la sol·licitud.  
3. En la pàgina web de la seu electrònica de la Generalitat, http://sede.gva.es, es troba la informació sobre les signatures digitals admeses, i les instruccions per a la tramitació telemàtica de la sol·licitud i posteriors aportacions de documentació, en el seu cas.  
  
Seté. Documentació que ha d'acompanyar-se a la sol·licitud  
La sol·licitud es formalitzarà i presentarà en el model normalitzat contingut en l'annex I de la present resolució. En aquest model s'haurà de marcar amb una X tant les declaracions responsables com la documentació que s'aporta.  
Juntament amb la sol·licitud es presentarà la documentació següent:  
1. Un programa detallat del pla del projecte o actuacions a realitzar, tal com s'estableix en l'annex II. El programa serà únic per sol·licitud i haurà d'estar subscrit per la persona que ostente la representació legal de l'entitat o associació sense ànim lucratiu, per la persona titular de la presidència de la mancomunitat de municipis o de l'alcaldia-presidència de l'ajuntament, en el qual s'hauran de detallar, com a mínim (independentment que els sol·licitants vulguen aportar altres documents relacionats amb el programa que milloren la seua sol·licitud), els aspectes següents:  
a) Totes i cadascuna de les actuacions proposades, amb una descripció precisa del seu contingut.  
b) Els objectius a aconseguir amb el desenvolupament de cadascuna de les actuacions incloses en el programa, vinculant la seua transcendència i repercussió social amb la mena de beneficiaris a què vagen destinades.  
c) Una explicació raonada i detallada de la vinculació que, segons el parer de l'entitat sol·licitant, existisca entre el programa d'activitats presentat i l'objecte d'aquesta convocatòria.  
d) El calendari precís de compliment i els terminis d'execució previstos, tant per al programa d'activitats en el seu conjunt com per a cadascuna de les activitats proposades en particular.  
e) El pressupost on figure una descripció desglossada i detallada per partides dels costos corresponents tant al pla d'actuacions en el seu conjunt, com a cadascuna de les actuacions en particular, degudament signat per la persona que ostenta la representació legal de l'entitat o associació sense ànim lucratiu sol·licitant, o per la persona titular de la presidència de la mancomunitat de municipis o de l'alcaldia-presidència de l'ajuntament.  
En aquells supòsits en què, des de la Direcció General de Qualitat Democràtica, Responsabilitat Social i Foment de l'Autogovern, es considere excessiu un pressupost, podrà requerir-se (sobre la base de l'article 31.1 de la Llei 38/2003, de 17 de novembre, general de subvencions), els ajuntaments, mancomunitats, entitats i associacions sense ànim lucratiu, per a aportar un nou pressupost de l'actuació o actuacions a realitzar més ajustat als preus de mercat.  
2. Si el sol·licitant és una entitat o associació sense ànim lucratiu, la sol·licitud haurà d'estar signat per la persona que ostente la representació legal de l'entitat i deuran aportar un certificat de l'acord de l'òrgan competent segons els estatuts de l'entitat, amb la conformitat per a sol·licitar la subvenció i acceptar els compromisos corresponents, així com còpia actualitzada de l'escriptura de constitució o dels estatuts de l'entitat o associació sense ànim lucratiu, amb els seus càrrecs actualitzats o poders de representació, si escau, en què s'acredite la capacitat del representant legal de l'entitat o associació per a sol·licitar aquesta concreta subvenció. Així mateix, haurà d'aportar certificació de la inscripció en el Registre corresponent, en funció de l'entitat o associació sense ànim lucratiu de què es tracte.  
3. Declaració responsable del representant legal de l'entitat o associació sense ànim lucratiu sol·licitant, en la qual assumisca el compromís que aquesta entitat aportarà la quantitat necessària per a sufragar la part del cost del pla d'actuació o actuacions que no quede coberta ni amb la subvenció que puga atorgar-se en virtut de la convocatòria ni amb altres ajudes públiques o privades que puguen obtindre's.  
4. Per part dels ajuntaments i les mancomunitats de municipis, s'haurà d'acreditar la resolució o acord adoptat per l'òrgan competent de l'entitat local per a formular la sol·licitud de la subvenció, fent constar que, en el pressupost de l'entitat local, està consignada la totalitat de l'import de les actuacions per a les quals se sol·licita la present subvenció, signada pel secretari de la corporació local, per a això hauran d'aportar degudament emplenat i signat l'annex III.  
  
5. Certificat expedit per la persona que ostente la representació legal de l'entitat o associació sense ànim lucratiu, o, per la persona que ostente la presidència de la mancomunitat de municipis o de l'alcaldia-presidència de l'ajuntament sol·licitant de la subvenció, en el qual es facen constar les dades completes i exactes del compte bancari en la qual caldria, si escau, ingressar l'import de la subvenció concedida.  
  
En el cas de ser de nou perceptor o canvi de compte bancari, s'haurà d'emplenar l'imprés de domiciliació bancària, que serà subscrit per la persona que ostente la representació legal de l'entitat o associació sense ànim lucratiu, o per la persona que ostente la presidència de la mancomunitat de municipis o de l'alcaldia-presidència de l'ajuntament sol·licitant de la subvenció.  
6. Declaració responsable del representant legal de l'entitat o associació sense ànim lucratiu, o de la persona que ostente la presidència de la mancomunitat de municipis o de l'alcaldia-presidència de l'ajuntament, en la qual s'assumisca el compromís de donar l'adequada publicitat al finançament que puga obtindre's en l'àmbit de la convocatòria, en qualsevol promoció que s'efectue de l'actuació o actuacions subvencionables.  
  
Huité. Esmena de la sol·licitud  
1. Quan la sol·licitud no reunisca els requisits assenyalats en la Llei 39/2015, d'1 d'octubre, del procediment administratiu comú de les administracions públiques, o no s'acompanye la documentació que d'acord amb aquesta resolució resulte exigible, o es considere necessària per a resoldre, es requerirà l'entitat interessada perquè, en el termini de 10 dies hàbils, esmene la falta o acompanye els documents preceptius, amb indicació que, si així no ho fera, se la tindrà per desistida de la seua petició, prèvia resolució que haurà de ser dictada en els termes previstos en la citada legislació bàsica de procediment administratiu comú.  
2. Els requeriments als quals es fa referència en aquest resolc, així com qualsevol altre que poguera dur-se a terme, s'efectuaran mitjançant notificació electrònica, d'acord amb el que es disposa en l'article 43 de la Llei 39/2015, d'1 d'octubre, del procediment administratiu comú de les administracions públiques, i segons el procediment establit en els articles 53 i següents del Decret 220/2014, de 12 de desembre, del Consell, pel qual aprova el Reglament d'administració electrònica de la Comunitat Valenciana. Tal com disposa l'article 53 d'aquesta norma, la notificació electrònica dels actes administratius produirà efectes jurídics quan aquesta via resulte obligatòria per a la persona interessada, com succeeix en aquest cas.  
  
3. De conformitat amb l'article 54 del citat Decret 220/2014, la pràctica de la notificació electrònica es realitzarà, amb caràcter general, per compareixença electrònica, de la manera següent:  
a) El sol·licitant degudament identificat, accedirà al contingut de l'actuació administrativa corresponent a través de la seu electrònica de la Generalitat. Prèviament, s'enviarà per correu electrònic a l'adreça facilitada per la persona interessada, un avís de notificació, de caràcter informatiu, que li comunicarà l'existència d'una notificació dirigida a aquest, així com l'adreça de la pàgina web a la qual ha d'accedir per a obtindre-la.  
b) Aquest avís de notificació haurà d'especificar, a més de les dades que permeten la identificació de la notificació, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, que transcorreguts deu dies naturals a partir de la data de la seua notificació, sense que hi tinga lloc l'accés, equivaldrà al rebuig de la notificació als efectes contemplats en la normativa legal vigent, llevat que d'ofici o a instàncies del destinatari es comprove la impossibilitat tècnica o material de l'accés.  
  
c) La persona representant de l'entitat sol·licitant podrà accedir a la notificació electrònica prèvia la seua identificació personal per qualsevol dels mitjans definits en l'article 26 del Decret 220/2014. La notificació contindrà la designació de l'òrgan administratiu o entitat que efectua la notificació, la referència al tipus de document que es notifica, el número d'expedient al qual es refereix, i la data i registre d'eixida.  
  
d) Si la persona interessada accepta la notificació, podrà accedir als documents objecte d'aquesta, que també tindran format per a impressió.  
  
e) Es deixarà constància en l'expedient administratiu de l'acceptació o rebuig de la notificació electrònica, produint els efectes previstos en la legislació bàsica de procediment administratiu.  
4. Els requeriments ressenyats i altres actes de tràmit es realitzaran de manera telemàtica, en el tràmit específic d'aportació de documentació, en la seu electrònica de la Generalitat, o en la guía PROP, en l'apartat «tràmits i serveis».  
  
Nové. Criteris de valoració de les sol·licituds  
1. La valoració dels projectes presentats aconseguirà com a màxim 25 punts i s'efectuarà conformement als criteris objectius següents:  
  
a) Qualitat tècnica i viabilitat econòmica del projecte, fins a 8 punts. Per a assignar la puntuació corresponent a aquest primer criteri s'efectuarà una valoració motivada dels paràmetres següents:  
- L'adequació del projecte als objectius de la subvenció, fins a 1 punt.  
- L'adequació de les activitats als objectius programats, fins a 1 punt.  
- La coherència de les activitats proposades, fins a 1 punt.  
- La metodologia i el calendari previstos, fins a 0,5 punts.  
- La suficiència i capacitat dels recursos humans previstos, fins a 1 punt.  
- La idoneïtat dels recursos materials i tècnics previstos, fins a 1 punt.  
- La coherència, claredat i proporcionalitat del pressupost aportat, fins a 1 punt.  
- L'aportació de mitjans personals i materials propis de l'entitat, fins a 1 punt.  
- La disponibilitat dels permisos i autoritzacions que siguen necessàries per a l'execució de les activitats, o l'inici de la tramitació corresponent per a la seua obtenció, sempre que s'acredite, fins a 0,5 punts.  
  
b) Col·laboració d'altres entitats i institucions, fins a 5 punts. Per a assignar la puntuació corresponent a aquest segon criteri s'efectuarà una valoració motivada dels paràmetres següents:  
- La participació conjunta d'altres entitats o institucions en el projecte, valorant-se preferentment que siguen de diferent naturalesa jurídica, fins a 3 punts.  
- Altres ajudes i col·laboracions previstes, conforme als termes acreditats, fins a 2 punts.  
c) Experiència, trajectòria i especialització de les entitats, fins a 5 punts. Per a assignar la puntuació corresponent a aquest tercer criteri s'efectuarà una valoració motivada dels paràmetres següents:  
- Les activitats realitzades en anys anteriors en matèria de recuperació de la memòria històrica i democràtica valenciana, fins a 3 punts.  
  
- Les activitats realitzades en anys anteriors similars a les que es presenten per a la sol·licitud de subvenció, fins a 2 punts.  
d) Incidència del projecte en la societat, fins a 4 punts. Per a assignar la puntuació corresponent a aquest quart criteri s'efectuarà una valoració motivada dels paràmetres següents:  
- Que estiguen clarament especificats els resultats esperats, fins a 1 punt.  
- La repercussió territorial i/o internacional de les activitats programades, fins a 1 punt.  
- Els potencials beneficiaris, fins a 0,5 punts.  
- L'interés social i cultural del projecte, fins a 1 punt.  
- L'abast de les mesures de difusió i divulgació proposades i en particular de l'experiència específica de les dones i altres col·lectius que van patir persecució o violència durant la guerra civil i la dictadura, fins a 0,5 punts.  
e) Cofinançament del projecte o iniciativa per part de l'entitat sol·licitant, fins a 3 punts. Per a assignar la puntuació corresponent a aquest últim criteri s'efectuarà una valoració motivada dels paràmetres següents:  
- En aquest apartat es tindrà en compte l'aportació de mitjans econòmics propis de l'entitat: fins a 2 punts.  
- El cofinançament del projecte per altres entitats, públiques o privades, si s'acredita prou, fins a 1 punt.  
2. La Comissió d'Avaluació establida en la base reguladora sisena, podrà requerir dels sol·licitants l'ampliació de la informació continguda en les memòries, amb la finalitat de facilitar la millor avaluació de les sol·licituds.  
  
Deu. Criteris per a determinar la quantia individualitzada de la subvenció  
1. La quantia màxima d'ajuda a percebre per cada entitat beneficiària serà de 20.000 - (vint mil euros), sense que en cap cas les subvencions que es concedisquen puguen superar la quantitat sol·licitada.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, per a la mateixa finalitat, supere el cost de l'activitat subvencionada.  
3. Les subvencions seran de quantia variable, determinada proporcionalment en funció de la puntuació obtinguda en virtut dels criteris de valoració i distribució establits en la base reguladora setena, i reproduïts en el resolc nové d'aquesta convocatòria.  
4. Si l'import total de les subvencions calculades de conformitat amb el que es disposa en el paràgraf anterior, fora superior a l'import global màxim destinat a finançar aquesta convocatòria, la subvenció a concedir a cada entitat sol·licitant es determinarà conformement al procediment següent:  
a) En primer lloc, s'assignarà a cada entitat la puntuació que corresponga per aplicació de cadascun dels criteris de baremació ressenyats en la base reguladora setena, i reproduïts en el resolc nové d'aquesta convocatòria, de manera que s'obtinga, com a suma dels cinc criteris, una valoració xifrada fins a un màxim de 25 punts.  
  
b) En segon lloc, l'import total de les actuacions subvencionables de cada entitat es multiplicarà pel percentatge que representa la puntuació assignada per a obtindre la xifra equivalent a aquesta puntuació.  
  
c) En tercer lloc, se sumaran les quantitats reeixides per totes les entitats per a aconseguir una xifra global.  
d) En quart lloc, es dividirà la dotació de la línia pressupostària amb càrrec a la qual es finança la convocatòria entre la xifra global obtinguda de conformitat amb el que es disposa en l'apartat anterior.  
e) En cinqué i últim lloc, per a determinar la quantitat precisa que ha de concedir-se a cada entitat beneficiària, es multiplicarà el quocient obtingut de la realització de l'operació descrita en l'apartat anterior per la xifra equivalent a la puntuació atorgada a cada entitat sol·licitant, determinada segons el que es disposa en la lletra b d'aquest apartat 4.  
  
Onze. Resolució i notificació  
1. De conformitat amb la base reguladora novena, la persona titular de la conselleria amb competències en matèria de memòria democràtica dictarà les resolucions que escaiguen, a la vista de la proposta motivada de resolució formulada per la comissió de valoració.  
2. El termini per a tramitar les sol·licituds i resoldre i publicar les resolucions, serà de sis mesos com a màxim, a comptar des de la data de publicació d'aquesta convocatòria en el Diari Oficial de la Generalitat Valenciana, de conformitat amb el que es disposa en la base reguladora novena. Conclòs aquest termini sense que s'haja dictat i publicat resolució expressa, les entitats i associacions sense ànim lucratiu, les mancomunitats de municipis i els ajuntaments, podran entendre desestimades les seues sol·licituds per silenci administratiu.  
3. La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana, amb expressió de les bases, la convocatòria, el programa i el crèdit pressupostari a què s'imputa la subvenció. En aquesta resolució constaran les entitats beneficiàries i la subvenció concedida, així com, en el seu cas, les sol·licituds excloses i els motius de denegació.  
La publicació de l'esmentada resolució produirà els efectes de notificació a les persones interessades, d'acord amb el que disposa la Llei 39/2015, d'1 d'octubre.  
4. Contra aquesta resolució, que posa fi a la via administrativa, podrà interposar-se, amb caràcter potestatiu, recurs de reposició, en el termini d'un mes a comptar des de l'endemà de la publicació, de conformitat amb el que es preveu en els articles 123 i 124 de la citada Llei 39/2015, d'1 d'octubre; o bé, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Dotze. Règim de deslliuraments de pagament i termini per a la justificació de la subvenció  
1. El pagament de les subvencions, es realitzarà en pagament únic, després de la justificació i comprovació de la despesa realitzada, mitjançant transferència bancària al compte designat per l'entitat beneficiària en la seua sol·licitud.  
2. El termini màxim per a la justificació de la subvenció concedida finalitzarà el 25 d'octubre de 2022, no sent aquest termini ampliable.  
  
Tretze. Justificació de la subvenció  
1. La presentació de la justificació es realitzarà de manera telemàtica en els mateixos termes del resolc sisé d'aquesta convocatòria.  
2. La justificació per part de les entitats beneficiàries d'aquestes subvencions es realitzarà conforme al que s'estableix en la base reguladora tretze.  
3. Es reduirà proporcionalment la subvenció en el cas que la justificació de les despeses realitzades no aconseguisca la quantia atorgada, així com quan, havent-se subvencionat una part del cost total de l'activitat, no es justifique l'import total de la despesa que suposa el desenvolupament d'aquesta activitat.  
  
Catorze. Pla de control  
Les entitats beneficiàries d'aquestes ajudes quedaran sotmeses a les actuacions de control i supervisió contingudes en la base reguladora dotze de l'Ordre 1/2020, de 2 de juny.  
  
Quinze. Protecció de dades  
1. Responsable del tractament: el responsable del tractament de les dades personals recollides a través dels formularis annexos a aquesta convocatòria, i de les dades que figuren en la documentació que s'adjunte a la sol·licitud de la subvenció, és la Sotssecretaria de la Conselleria de Participació, Transparència, Cooperació i Qualitat Democràtica: Passeig de l'Albereda, 16 -46247 València, i adreça electrònica: ndyydgsixzbje@dzx.iw.  
2. Dades de contacte del delegat/da de protecció de dades: la persona interessada pot contactar amb el delegat/da de protecció de dades a través de l'adreça electrònica: mbp@qbt.vn, o en l'adreça postal: Passeig de l'Albereda, 16 -46381 València.  
3. Dades objecte de tractament: les dades personals que es proporcionen són necessaris per a la tramitació administrativa de la subvenció citada en la present resolució de convocatòria, obtinguts del formulari de la sol·licitud, documentació addicional i dels projectes presentats. Es tracta de dades identificatives: noms, cognoms, DNI o NIE dels representants i del personal dels ajuntaments, mancomunitat i entitats i associacions sense ànim lucratiu de la Comunitat Valenciana.  
4. Finalitat del tractament: les dades aportades seran tractades amb la finalitat de dur a terme la tramitació de la sol·licitud de subvenció, dirigida a realitzar en l'àmbit de la Comunitat Valenciana projectes e iniciatives en matèria de memòria històrica i democràtica valenciana, desenvolupades per ajuntaments, mancomunitats, entitats i associacions sense ànim lucratiu de la Comunitat Valenciana, que tinguen entre les seues finalitats la memòria democràtica valenciana.  
5. Base jurídica del tractament: la base jurídica del tractament és l'interés públic de la convocatòria dictada a l'empara de l'Ordre 1/2020, de 2 de juny, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores per a la concessió de subvencions destinades a projectes i iniciatives en matèria de memòria històrica i democràtica valenciana; la Llei 38/2003, de 17 de novembre, general de subvencions; i la Llei 1/2015, d'hisenda pública, del sector públic instrumental i de subvencions.  
6. Temps de conservació de les dades: les dades seran tractades durant el temps necessari per a complir amb la finalitat per a la qual es recullen; posteriorment les dades seran tractades durant el temps precís per a l'exercici del control financer de subvencions.  
Les entitats conservaran els documents justificatius de l'aplicació dels fons rebuts, inclosos els documents electrònics, en tant puguen ser objecte d'actuacions de comprovació i control previstes en la normativa aplicable, durant un període mínim de sis anys.  
7. Destinataris: es realitzaran les comunicacions de dades a la Intervenció Delegada de la Generalitat, als organismes competents en la matèria i a la Base de dades nacional de subvencions.  
8. Transferències internacionals de dades: no es realitzaran transferències internacionals de dades.  
9. Exercici de drets: la persona interessada pot exercir el dret d'accés, rectificació i supressió de dades de caràcter personal, oposició i limitació al tractament, portabilitat i no ser objecte d'una decisió basada únicament en el tractament automatitzat, a través de les vies següents:  
  
- A través del tràmit electrònic establit en l'adreça següent:  
  
https://www.gva.es/es/inicio/procedimientos'id\_proc=19553&version=amp  
- Enviant la petició a qualsevol de les adreces de contacte següents:  
  
· Adreça postal: Passeig de l'Albereda, 16. 46170 València  
· Adreça electrònica: mjgpdvdzapkdf@wgg.rv  
· De manera presencial, aportant la sol·licitud a través del registre.   
  
Contra aquesta resolució, que posa fi a la via administrativa, podrà interposar-se, amb caràcter potestatiu, recurs de reposició davant la persona titular de la conselleria amb competència en matèria de memòria democràtica, en el termini d'un mes a comptar des de l'endemà de la publicació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, directament recurs contenciós administratiu en el termini de dos mesos computats d'igual forma, d'acord amb el que s'estableix en els articles 10, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici de la possible interposició, per part de les entitats interessades, de qualsevol altre recurs que hi estimen pertinent.  
  
València, 23 de febrer de 2022.- La consellera de Participació, Transparència, Cooperació i Qualitat Democràtica: Rosa Pérez Garijo.